2017. gada Noteikumi Nr.

Rīgā (prot. Nr.   .§)

**Valsts un Eiropas Savienības atbalsta piešķiršanas, administrēšanas un uzraudzības kārtība augļu, dārzeņu un piena piegādei izglītības iestādēm**

*Izdoti saskaņā ar Lauksaimniecības*

*un lauku attīstības likuma*

*5. panta ceturto un septīto daļu*

**I. Vispārīgie jautājumi**

1. Noteikumi nosaka kārtību, kādā piešķir, administrē un uzrauga valsts un Eiropas Savienības atbalstu programmu augļu, dārzeņu un piena piegādei izglītības iestādēm (turpmāk – atbalsts), atbilstoši:

1.1. Padomes 2013. gada 16. decembra regulas (ES) Nr. 1370/2013 par konkrēta atbalsta un kompensāciju noteikšanas pasākumiem saistībā ar lauksaimniecības produktu tirgu kopīgo organizāciju (turpmāk – Regula Nr. 1370/2013) 5. pantam un I pielikumam;

1.2. Eiropas Parlamenta un Padomes 2013. gada 17. decembra regulas (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (turpmāk – Regula Nr. 1308/2013), II daļas I sadaļas II nodaļas 1. iedaļai, 217. pantam un V pielikumam;

1.3. Komisijas 2016. gada 3. novembra Īstenošanas regulai (ES) 2017/39 par to, kā Eiropas Parlamenta un Padomes regulu (ES) Nr. 1308/2013 piemērot attiecībā uz Savienības atbalstu izglītības iestāžu apgādei ar augļiem un dārzeņiem, banāniem un pienu (turpmāk – Regula 2017/39);

1.4. Komisijas 2016. gada 3. novembra Deleģētajai regulai (ES) 2017/40 ar ko Eiropas Parlamenta un Padomes regulu (ES) Nr. 1308/2013 papildina attiecībā uz Savienības atbalstu izglītības iestāžu apgādei ar augļiem un dārzeņiem, banāniem un pienu un groza Komisijas Deleģēto regulu (ES) Nr. 907/2014 (turpmāk – Regula 2017/40).

2. Lauku atbalsta dienests piešķir, administrē un uzrauga atbalstu, kā arī pilda:

2.1. dalībvalsts funkcijas atbilstoši Regulas 2017/39 8. panta 1. punkta otrajā daļā un 2. punktā, 9. pantā, 10. panta 3. punkta piektajā daļā un 7. punktā un, 12. panta 4. punktā, kā arī Regulas 2017/40 9. pantā un 12. pantā noteiktajam;

2.2. kompetentās iestādes funkcijas atbilstoši Regulas 2017/39 5. panta 3. un 4. punktā un, 10. panta 4. un 6. punktā, kā arī Regulas 2017/40 5. panta 1. un 2. punktā, 6. panta 1. un 3. punktā un 7. pantā noteiktajam.

3. Atbilstoši Regulas Nr. 1308/2013 23.a panta 6. punktam valsts līdzfinansējumu piešķir no valsts budžeta līdzekļiem.

**II. Nosacījumi valsts un Eiropas Savienības atbalsta piešķiršanai un**

**atbalsta pretendentu apstiprināšana**

4. Atbalstu piešķir:

4.1. par šādu produktu piegādi un izdalīšanu pirmsskolas izglītības iestāžu un vispārējās izglītības iestāžu (turpmāk – izglītības iestādes) 1.-9. klases izglītojamiem bez maksas atbilstoši Regulas Nr. 1308/2013 23. panta 1.punkta “a” apakšpunktam un 2., 3. un 6. punktam:

4.1.1. svaigiem augļiem – āboliem, bumbieriem, lielogu dzērvenēm **(**turpmāk – augļi) un svaigiem dārzeņiem – kāpostiem, kolrābjiem, burkāniem, ķirbjiem un kāļiem (turpmāk – dārzeņi), vai šo produktu asorti (turpmāk – asorti), kas:

4.1.1.1. atbilst vienam no šādiem nosacījumiem:

4.1.1.1.1.  ir audzēti, ievērojot integrētās augu aizsardzības vispārīgos principus un normatīvajos aktos par lauksaimniecības produktu integrētās audzēšanas, uzglabāšanas un marķēšanas prasībām un kontroles kārtību noteikto regulējumu, un to apliecina ieraksts Valsts augu aizsardzības dienesta Lauksaimniecības produktu integrētās audzēšanas reģistrā, kā arī ievērojot vidi saudzējošās metodes dārzkopībā saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību vides, klimata un lauku ainavas uzlabošanai 2014.–2020. gada plānošanas periodā;

4.1.1.1.2. ir audzēti saskaņā ar normatīvajiem aktiem par bioloģisko lauksaimniecību, un to apliecina normatīvajos aktos par bioloģiskās lauksaimniecības uzraudzību un kontroli noteiktās kontroles institūcijas izsniegts sertifikāts vai izziņa par pārejas perioda uz bioloģisko lauksaimniecību uzsākšanu (turpmāk – bioloģisks produkts);

4.1.1.1.3. atbilst nacionālās pārtikas kvalitātes shēmas prasībām par zaļās krāsas norādes lietošanu un to apliecina Pārtikas un veterinārā dienesta sertifikāts, kas izsniegts saskaņā ar normatīvajiem aktiem par prasībām pārtikas kvalitātes shēmām, to ieviešanas, darbības, uzraudzības un kontroles kārtību;

4.1.1.2.  no ražošanas vietas līdz attiecīgajai izglītības iestādei transportēti ne tālāk par 300 kilometriem;

4.1.2. pasterizētu dzeramo pienu, tostarp bezlaktozes pienu (turpmāk – piens):

4.1.2.1. kam nav pievienots cukurs, aromatizētāji, saldinātāji, augļi, rieksti, kakao vai citas piedevas;

4.1.2.2. kas ir bioloģisks produkts vai arī ražots atbilstoši nacionālās pārtikas kvalitātes shēmas prasībām un to apliecina Pārtikas un veterinārā dienesta sertifikāts, kas izsniegts saskaņā ar normatīvajiem aktiem par prasībām pārtikas kvalitātes shēmām, to ieviešanas, darbības, uzraudzības un kontroles kārtību;

4.1.2.3. kas no ražošanas vietas līdz attiecīgajai izglītības iestādei transportēts ne tālāk par 300 kilometriem;

4.2.  Regulas Nr. 1308/2013 23. panta 1. punkta “b” apakšpunktā, Regulas 2017/40 4. panta 1. punkta “b” apakšpunktā un Regulas Nr. 1370/2013 5. panta 1. punktā noteikto papildu izglītojošo pasākumu izmaksu segšanai;

4.3. Regulas Nr. 1308/2013 23. panta 1. punkta “c” apakšpunktā, Regulas 2017/40 4. panta 1. punkta “c” apakšpunktā un Regulas Nr. 1370/2013 5. panta 2. punktā noteikto publicitātes pasākumu un izvērtējuma izmaksu segšanai.

5. Atbalstu piešķir par kārtējā mācību gadā no 1. oktobra piegādāto un izdalīto pienu un no 1. novembra piegādātiem un izdalītiem augļiem, dārzeņiem un asorti, bet ne ilgāk kā līdz 31. maijam – vispārējās izglītības iestādēm un līdz 31. jūlijam – pirmsskolas izglītības iestādēm (turpmāk – izdales periods).

6. Pārtikas un veterinārajā dienestā reģistrēts augļu, dārzeņu, asorti, kā arī piena ražotājs, tostarp šo ražotāju koopera­tīvā sabiedrība (turpmāk - ražotājs), izmantojot šo noteikumu 1. pielikumā doto veidlapu, līdz kārtējā gada 10. jūlijam informē Lauku atbalsta dienestu par interesi piedāvāt augļus un dārzeņus vai pienu izglītības iestādēm.

7. Atbalsta pretendents, kas ir atvasināta publiska persona, ievēro normatīvajos aktos publisko iepirkumu jomā noteiktās prasības.

8. Atbalsta pretendents ir reģistrēts vienotajā zemkopības nozares informācijas sistēmā saskaņā ar normatīvajiem aktiem par vienoto zemkopības nozares informācijas sistēmu, un saskaņā ar Regulas 2017/40 5. panta 2. punkta “a”, “b”, “c”, “d” un “e” apakšpunktu ir:

8.1. ražotājs;

8.2. pašvaldība vai izglītības iestāde;

8.3. pārtikas uzņēmums, kas nodrošina ēdināšanu izglītības iestādē;

8.4. šo noteikumu 43. punktā minētā persona, kas slēdz līgumu ar Lauku atbalsta dienestu par līdzekļu izstrādi šo noteikumu 4.2. apakšpunktā minēto papildu izglītojošo pasākumu īstenošanai un par tādu šo noteikumu 4.3. apakšpunktā minēto publicitātes pasākumu īstenošanu, kam ir izglītojošs raksturs (turpmāk – izglītojoša rakstura publicitātes pasākumi);

8.5. šo noteikumu 50. punktā minētā persona, kas slēdz līgumu ar Lauku atbalsta dienestu par šo noteikumu 4.3. apakšpunktā minētā izvērtējuma īstenošanu;

8.6. juridiska vai fiziska persona, ko Lauku atbalsta dienests izraugās saskaņā ar normatīvajiem aktiem publisko iepirkumu jomā par tādu šo noteikumu 4.3. apakšpunktā minēto publicitātes pasākumu īstenošanu, kam ir informatīvs raksturs.

9. Atbalsta pretendents:

9.1. kas minēts šo noteikumu 8.1., 8.2. un 8.3. apakšpunktā, līdz kārtējā gada 10. septembrim vai piecu darbdienu laikā pēc šo noteikumu 16. punktā minētā paziņojuma publicēšanas Lauku atbalsta dienestā iesniedz:

9.1.1. iesniegumu atbalsta pretendenta apstiprināšanai (2. pielikums) atbilstoši Regulas 2017/40 6. panta 1. un 2. punktam, ja apstiprinājums nav piešķirts jau iepriekš;

9.1.2. iesniegumu dalībai atbalsta programmā kārtējā mācību gadā (3. pielikums), norādot izglītības iestādes, kurām plānots piegādāt produktus, produktu veidu un tā ražotāju. Iesniegumam pievieno izglītības iestādes rakstisku apliecinājumu dalībai atbalsta programmā saskaņā ar 3. pielikuma B un C daļu.

9.2.  kas minēts šo noteikumu 8.4., 8.5. un 8.6. apakšpunktā, pirms šo noteikumu 4.2. vai 4.3. apakšpunktā minēto pasākumu vai izvērtējuma īstenošanas iesniedz Lauku atbalsta dienestā iesniegumu atbalsta pretendenta apstiprināšanai (4. pielikums) atbilstoši Regulas 2017/40 6. panta 1., 3. un 4. punktam.

10. Lauku atbalsta dienests:

10.1. līdz katra gada 15. jūlijam savā tīmekļvietnē (www.lad.gov.lv) izvieto to ražotāju sarakstu, kuri informējuši par interesi piedāvāt augļus, dārzeņus vai asorti, vai pienu atbalsta programmā.;

10.2. līdz katra gada 29. septembrim savā tīmekļvietnē publicē to izglītības iestāšu sarakstu, kuras kārtējā mācību gadā nodrošina pirmsskolas un 1.– 9. klases izglītību, norādot izglītojamo skaitu pa izglītības līmeņiem. Šajā apakšpunktā minēto informāciju Izglītības un zinātnes ministrija Lauku atbalsta dienestā iesniedz līdz kārtējā gada 15. septembrim;

10.3. līdz katra gada 15. jūlijam savā tīmekļvietnē publicē apstiprināto atbalsta pretendentu sarakstu kārtējā mācību gadā. Minēto sarakstu aktualizē līdz kārtējā gada 29. septembrim;

10.4. katru gadu līdz 29. septembrim vai mēneša laikā pēc šo noteikumu 16. punktā minētā paziņojuma publicēšanas pieņem lēmumu par atbalsta pretendenta apstiprināšanu, ja tas iesniedzis iesniegumu saskaņā ar šo noteikumu 9.1.1. apakšpunktu;

10.5. līdz katra gada 15. jūlijam savā tīmekļvietnē publicē saskaņā ar šo noteikumu 14. punktu aprēķināto vienam izglītojamam paredzēto finansējumu nākamajā mācību gadā;

10.6. katru mēnesi līdz 20. datumam savā tīmekļvietnē publicē valsts vidējo svaigpiena iepirkuma cenu iepriekšējā mēnesī atbilstoši noteikumu 20. punktam.

**III. Apgādes tiesību aprēķināšana un piešķiršana**

11. Lauku atbalsta dienests katru gadu līdz 29. septembrim pieņem lēmumu par apgādes tiesību piešķiršanu atbalsta pretendentam, kas iesniedzis iesniegumu dalībai atbalsta programmā. Apgādes tiesības aprēķina un piešķir noteiktā *euro* apmērā par katru izglītības iestādi šādām produktu grupām:

11.1. par augļiem, dārzeņiem, un asorti;

11.2. par pienu.

12. Attiecīgās izglītības iestādes apgādes tiesības par katru produktu grupu piešķir tikai vienam atbalsta pretendentam.

13. Apgādes tiesības noteiktā *euro* apmērā Lauku atbalsta dienests katrai izglītības iestādei par katru produktu grupu aprēķina, vienam izglītojamam paredzēto finansējumu reizinot ar izglītojamo skaitu izglītības iestādē kārtējā mācību gadā.

14. Vienam izglītojamam paredzēto finansējumu nākamajam mācību gadam aprēķina kā 110 procentus no summas, ko iegūst, katrai produktu grupai pieejamo finansējumu dalot ar iepriekšējā mācību gadā valstī reģistrēto pirmsskolas un 1. - 9. klases izglītojamo kopējo skaitu.

15. Ja kopējais apgādes tiesību apmērs *euro* kādai produktu grupai pārsniedz tai pieejamo finansējumu, Lauku atbalsta dienests proporcionāli samazina katram atbalsta pretendentam piešķiramo attiecīgās produktu grupas apgādes tiesības apmēru *euro*.

16. Lauku atbalsta dienests oficiālajā izdevumā “Latvijas Vēstnesis” un savā tīmekļvietnē publicē paziņojumu par pieejamo finansējumu:

16.1. līdz 10. oktobrim, ja kādā no produktu grupām ir izveidojies finansējuma pārpalikums, bet ne mazāk kā 250 *euro*;

16.2. līdz 20. janvārim, ja atbilstoši šo noteikumu 17. punktam atbalsta pretendents ir atteicies no apgādes tiesībām, un pieejamais finansējums nav mazāks par 250 *euro*.

17. Ja šo noteikumu 8.1., 8.2. un 8.3. apakšpunktā minētais atbalsta pretendents neizmantos tam piešķirtās apgādes tiesības pilnā vai daļējā apjomā, tas līdz kārtējā gada 10. janvārim Lauku atbalsta dienestam rakstiski paziņo par atteikšanos no apgādes tiesībām pilnā vai daļējā apjomā.

18. Ja atbalsta pretendents līdz izdales perioda beigām izmanto mazāk nekā 85 procentus no tam piešķirtā apgādes tiesību apmēra *euro*, Lauku atbalsta dienests atsauc atbalsta pretendentam piešķirto apstiprinājumu. Atbalsta pretendents var iesniegt atkārtotu iesniegumu atbalsta pretendenta apstiprināšanai ne ātrāk kā pēc 12 mēnešiem no apstiprinājuma atsaukšanas brīža.

**IV. Valsts un Eiropas Savienības atbalsta aprēķināšana**

19. Atbalsta likmi par vienu litru piena katrā izdales perioda kalendārajā mēnesī veido atbalsta likmes nemainīgā daļa, kas noteikta šo noteikumu 5. pielikuma 2. punktā, un mainīgā daļa, kas ir vienāda ar valsts vidējo svaigpiena iepirkuma cenu mēnesī, par kuru iesniegts atbalsta iesniegums.

20. Valsts vidējo svaigpiena iepirkuma cenu nosaka saskaņā ar normatīvajiem aktiem par kārtību, kādā tiek vākta un apkopota informācija par lauksaimniecības produktu cenām un tirdzniecības apjomiem. Lauksaimniecības datu centrs katru mēnesi līdz piecpadsmitajam datumam informē Lauku atbalsta dienestu par valsts vidējo svaigpiena iepirkuma cenu iepriekšējā mēnesī.

21. Piena daudzumu no kilogramiem uz litriem pārrēķina, izmantojot koeficientu 0,97.

22. Atbalsta likme par vienu augļu, dārzeņu un asorti porciju ir noteikta šo noteikumu 5. pielikuma 1. punktā.

23. Šo noteikumu 8.2. un 8.3.apakšpunktā minētajam atbalsta pretendentam piešķiramo atbalstu aprēķina saskaņā ar šo noteikumu 19. un 22. punktā noteiktajām likmēm, nepārsniedzot 125 procentus no šo noteikumu 34.2. un 34.4. apakšpunktā minētajos dokumentos norādītās produktu vērtības bez pievienotās vērtības nodokļa.

24. Zemkopības ministrs izveido komisiju, iekļaujot tajā Zemkopības ministrijas, Lauku atbalsta dienesta, Veselības ministrijas, Izglītības un zinātnes ministrijas, Valsts izglītības satura centra un Slimību profilakses un kontroles centra pārstāvjus (turpmāk – komisija), lai atbilstoši kārtējā mācību gadā pieejamam finansējumam:

24.1. noteiktu kārtējam mācību gadam pieejamā finansējuma sadalījumu šo noteikumu 4.1., 4.2. un 4.3. apakšpunktā minētajiem pasākumiem un darbībām;

24.2. apstiprinātu atbalsta programmas papildu izglītojošo un publicitātes pasākumu plānu, tāmi un pārskatu par pasākumu izpildi;

24.3. apstiprinātu atbalsta programmas izvērtējuma sagatavošanas plānu, tāmi un izvērtējuma ziņojumu.

**V. Valsts un Eiropas Savienības atbalsta piešķiršana un**

**uzraudzība**

25. Lauku atbalsta dienests līdz izdales perioda sākumam rakstiski informē Pārtikas un veterināro dienestu par atbalsta programmā iesaistītajām izglītības iestādēm un šo noteikumu 8.1., 8.2. un 8.3. apakšpunktā minētajiem atbalsta pretendentiem. Pārtikas un veterinārais dienests pārbauda atbalsta programmā iesaistīto izglītības iestāžu, atbalsta pretendentu un produktu atbilstību pārtikas apriti regulējošajiem normatīvajiem aktiem.

26. Šo noteikumu 8.1., 8.2. un 8.3. apakšpunktā minētais atbalsta pretendents nodrošina, lai izdalāmie augļi, dārzeņi un asorti ir tīri, lietošanai gatavi, nebojāti, bez kaitēkļiem vai to izraisītiem bojājumiem, bez pārmērīga ārējā mitruma, ar produktam raksturīgu smaržu, garšu un izskatu, kā arī atbilstu šādām prasībām:

26.1. ir sagriezti (izņemot dzērvenes) un tiek pasniegti porcijās;

26.2. asorti porcija sastāv vismaz no trīs dažādiem augļiem vai dārzeņiem, un bioloģisku produktu asorti porcija sastāv no trim dažādiem bioloģiskiem produktiem;

26.3. vienas porcijas svars vienam izglītojamam nav mazāks par 100 gramiem;

26.4. svaigus ābolus vai bumbierus var izdalīt nesagrieztus;

26.5. lielogu dzērvenes pasniedz izglītojamiem tikai asorti porcijās, un to svars vienā asorti porcijā nepārsniedz 20 gramu;

26.6. piegādājot porcijās fasētus augļus, dārzeņus vai asorti, uz iepakojuma vai produktam pievienotas etiķetes norāda informāciju par produktu saskaņā ar Eiropas Parlamenta un Padomes 2011. gada 25. oktobra Regulas (ES) Nr. 1169/2011 par pārtikas produktu informācijas sniegšanu patērētājiem un par grozījumiem Eiropas Parlamenta un Padomes Regulās (EK) Nr. 1924/2006 un (EK) Nr. 1925/2006, un par Komisijas Direktīvas 87/250/EEK, Padomes Direktīvas 90/496/EEK, Komisijas Direktīvas 1999/10/EK, Eiropas Parlamenta un Padomes Direktīvas 2000/13/EK, Komisijas Direktīvu 2002/67/EK un 2008/5/EK un Komisijas Regulas (EK) Nr. 608/2004 atcelšanu (turpmāk - Regula Nr. 1169/2011) un normatīvajiem aktiem par prasībām fasētas pārtikas marķēšanai, kā arī produkta izcelsmes valsti;

26.7. piegādājot porcijās nefasētus augļus, dārzeņus vai asorti, uz to iepakojuma vai pavaddokumentos norāda produkta izcelsmes valsti un informāciju par produktu saskaņā ar normatīvajiem aktiem par prasībām informācijas sniegšanai par nefasētu pārtiku.

27. Šo noteikumu 8.1., 8.2. un 8.3. apakšpunktā minētais atbalsta pretendents nodrošina, lai izdalāmais piens ir lietošanai gatavs un atbilstu šādām prasībām:

27.1. viena porcija vienam izglītojamam nav lielāka par 250 mililitriem un nav mazāka par 100 mililitriem.

27.2. ja piena iepakojumu, kas nepārsniedz 250 mililitru tilpumu, sadala vairākās porcijās, tam piemēro šo noteikumu 5. pielikumā noteikto atbalsta likmes nemainīgo daļu pienam iepakojumā, kas lielāks par 250 mililitriem;

27.3. uz iepakojuma vai produktam pievienotas etiķetes ir informācija par produktu saskaņā ar Regulu Nr. 1169/2011 un normatīvajiem aktiem par prasībām fasētas pārtikas marķēšanai.

28. Fasētu augļu vai dārzeņu, vai to asorti porcija un fasēts piens ir produkts, kas atbilst Regulas 1169/2011 2. panta 2. punkta "e" apakšpunktā dotajai definīcijai.

29. Izglītības iestāde nodrošina, ka izdales periodā izglītojamie produktus saņem trīs reizes mācību nedēļā.

30. Šo noteikumu 8.1., 8.2. un 8.3. apakšpunktā minētais atbalsta pretendents pirms izdales perioda sākuma izglītības iestādei, kas piedalās atbalsta programmā, izsniedz no Lauku atbalsta dienesta saņemtu plakātu, kas izgatavots saskaņā ar Regulas 2017/40 12. pantu. Izdales periodā izglītības iestāde saņem vismaz divus plakātus.

31. Izglītības iestāde šo noteikumu 30. punktā minēto plakātu izdales periodā izvieto atbilstoši Regulas 2017/40 12. panta prasībām.

32. Izglītības iestāde sadarbībā ar šo noteikumu 43. punktā minēto personu organizē papildu izglītojošos pasākumus izglītojamiem izdales periodā, nodrošinot, ka izglītojamiem mācību gada laikā notiek nodarbības par Regulas 2017/40 4. panta 1. punkta “b” apakšpunkta “ii” apakšpunktā minētajiem jautājumiem, kā arī tiek īstenots vismaz viens no pasākumiem atbilstoši Regulas 2017/40 4. panta 1. punkta “b” apakšpunkta “i” apakšpunktam.

33. Izglītības iestāde izdales periodā uzskaita izdalītos produktus un reizi mēnesī divos eksemplāros sagatavo pārskatu par produktu izlietojumu, norādot informāciju par piegādāto un skolēniem sadalīto produktu daudzumu, kā arī par organizētajiem papildu izglītojošiem pasākumiem (6. pielikums). Vienu pārskata eksemplāru glabā izglītības iestādē, bet otru iesniedz šo noteikumu 8.1., 8.2. vai 8.3. apakšpunktā minētajam atbalsta pretendentam. Ja atbalsta pretendents ir izglītības iestāde, pārskatu sagatavo vienā eksemplārā. Prasība iesniegt noteiktu dokumentu eksemplāru skaitu nav attiecināma, ja dokumenti tiek iesniegti saskaņā ar normatīvajiem aktiem par elektronisko dokumentu apriti.

34. Lai saņemtu atbalstu, šo noteikumu 8.1., 8.2. vai 8.3. apakšpunktā minētais atbalsta pretendents Lauku atbalsta dienestā iesniedz:

34.1. iesniegumu atbalsta saņemšanai (7. pielikums) par kalendāra mēnesi, kurā izdalīti produkti;

34.2. pretendentam ražotāja izsniegtus preču piegādes dokumentu atvasinājumus par izglītības iestādei piegādātiem produktiem vai šādu dokumentu atvasinājumu kopsavilkumu. Preču piegādes dokumenti ir sagatavoti atbilstoši normatīvajiem aktiem dokumentu izstrādes un noformēšanas jomā, un tajos norāda vismaz šādu informāciju:

34.2.1. piegādes dokumenta datumu un numuru;

34.2.2. piegādāto augļu un dārzeņu porciju skaitu un daudzumu kilogramos;

34.2.3. piegādāto piena daudzumu litros;

34.2.4. piegādātā produkta ražotāju;

34.2.5. izglītības iestādes nosaukumu un adresi;

34.3. dokumentus, kas apliecina, ka par produktiem ir samaksāts ražotājam saskaņā ar Regulas 2017/40 5. panta 1. punkta “b” apakšpunktu;

34.4. dokumentus, kuros norādīta produkta cena par mērvienību, ja tā nav norādīta šo noteikumu 34.2. apakšpunktā minētajos dokumentos, kad atbalsta pretendents nav ražotājs.

35. Lai saņemtu atbalstu, šo noteikumu 8.6. apakšpunktā minētais atbalsta pretendents Lauku atbalsta dienestā iesniedz:

35.1. atbalsta iesniegumu (8. pielikums);

35.2. darījumu apliecinošus dokumentus, detalizētu tāmi un pārskatu par īstenotajiem pasākumiem.

36. Lauku atbalsta dienests triju mēnešu laikā pēc pareizi aizpildīta un derīga atbalsta iesnieguma saņemšanas pieņem lēmumu par atbalsta izmaksu un izmaksā atbalstu saskaņā ar Regulas 2017/39 5. pantu.

37. Lauku atbalsta dienests saskaņā ar Regulas 2017/39 9. un 10. pantu kontrolē ar atbalsta īstenošanu saistītos uzskaites dokumentus un veic atbalsta pretendentu un izglītības iestāžu pārbaudes. Lauku atbalsta dienests par veiktajām pārbaudēm sagatavo kontroles ziņojumu.

38. Šo noteikumu 8.1., 8.2. un 8.3. apakšpunktā minētais atbalsta pretendents piecus gadus pēc atbalsta saņemšanas glabā šo noteikumu 33. punktā, kā arī 34.2., 34.3. un 34.4. apakšpunktā minētos dokumentus vai to atvasinājumus un pēc pieprasījuma tos uzrāda Lauku atbalsta dienestam.

39. Izglītības iestāde piecus gadus pēc izdales perioda beigām glabā šo noteikumu 33. punktā minētos dokumentus vai to atvasinājumus un pēc pieprasījuma tos uzrāda Lauku atbalsta dienestam.

40. Šo noteikumu 8.6. apakšpunktā minētais atbalsta pretendents piecus gadus pēc atbalsta saņemšanas glabā šo noteikumu 35. punktā minētos dokumentus vai to atvasinājumus un pēc pieprasījuma tos uzrāda Lauku atbalsta dienestam.

41. Šo noteikumu 8.1. un 8.2. apakšpunktā minētajam atbalsta pretendentam atbalstu 50 procentu apmērā no piešķirtā apgādes tiesību apmēra *euro* piešķir šādā kārtībā:

41.1. pēc šo noteikumu 34. punktā minēto dokumentu iesniegšanas par pirmo izdales mēnesi atbalsta pretendents Lauku atbalsta dienestā rakstiski iesniedz priekšfinansējuma maksājuma pieprasījumu;

41.2. Lauku atbalsta dienests:

41.2.1. 15 darbdienu laikā pēc šo noteikumu 41.1. apakšpunktā minētā pieprasījuma saņemšanas aprēķina un izmaksā atbalsta pretendentam pienākošos priekšfinansējumu;

41.2.2. aprēķina un izmaksā atlikušo atbalstu saskaņā ar pretendentam piešķirtajām apgādes tiesībām, pamatojoties uz šo noteikumu 34. punktā minētajiem dokumentiem, kas iesniegti par katru izdales perioda mēnesi, kad izmaksātais priekšfinansējums nenosedz aprēķināto atbalsta summu;

41.2.3. atgūst pārmaksāto atbalsta summu saskaņā ar normatīvajiem aktiem par Eiropas Lauksaimniecības garantiju fonda, Eiropas Lauksaimniecības fonda lauku attīstībai, kā arī par valsts un Eiropas Savienības atbalsta lauksaimniecībai un lauku attīstībai finansējuma administrēšanu, ja izdales periodā atbalsta pretendenta izmantotais apgādes tiesību apmērs ir mazāks par tam piešķirto priekšfinansējuma apmēru.

42. Latvijas Lauksaimniecības universitātes Pārtikas tehnoloģijas fakultāte (turpmāk – universitāte), piesaistot citus speciālistus, tostarp uztura speciālistus un izglītības iestāžu pedagogus, atbilstoši dažādām izglītojamo vecuma grupām,izstrādā līdzekļus papildu izglītojošo pasākumu īstenošanai un īsteno izglītojoša rakstura publicitātes pasākumus atbilstoši komisijas apstiprinātajam atbalsta programmas papildu izglītojošo pasākumu un izglītojoša rakstura publicitātes pasākumu plānam un tāmei, ievērojot Regulas Nr. 1308/2013 23. panta 10. un 11.apakšpunktā, Regulas 2017/40 3. pantā un 4. panta 1. punkta “b” apakšpunktā un “c” apakšpunkta “ii” un “iii” apakšpunktā noteikto.

43. Universitāte līdz 1. oktobrim iesniedz Lauku atbalsta dienestā atbalsta programmas papildu izglītojošo pasākumu un izglītojoša rakstura publicitātes pasākumu plānu un tāmi un mēneša laikā pēc šo pasākumu īstenošanas – pārskatu par pasākumu izpildi un atbalsta iesniegumu (8. pielikums), tam pievienojot tāmi un darījumu apliecinošos dokumentus. Lauku atbalsta dienests mēneša laikā pēc šo dokumentu saņemšanas tos izvērtē un iesniedz komisijā apstiprināšanai.

44. Komisija trīs nedēļu laikā pēc šo noteikumu 43. punktā minēto dokumentu saņemšanas pieņem lēmumu par to apstiprināšanu vai noraidīšanu un par to informē Lauku atbalsta dienestu.

45. Lauku atbalsta dienests pēc lēmuma pieņemšanas par šo noteikumu 43. punktā minētā pārskata, atbalsta iesnieguma un tam pievienoto dokumentu apstiprināšanu, Regulas 2017/39 5. panta 3. punktā noteiktajā termiņā sedz ar papildu izglītojošiem pasākumiem un izglītojoša rakstura publicitātes pasākumiem saistītās izmaksas atbilstoši komisijas saskaņotajai tāmei, ievērojot arī Regulas Nr. 1370/2013 5. panta 1. un 2. punktā noteikto.

46. Universitāte piecus gadus pēc atbalsta saņemšanas glabā šo noteikumu 43. punktā minētos dokumentus vai to atvasinājumus un pēc pieprasījuma tos uzrāda Lauku atbalsta dienestam.

47. Atbilstoši komisijas apstiprinātajam atbalsta programmas izvērtējuma plānam un tā sagatavošanas tāmei atbalsta programmu izvērtē Pārtikas drošības, dzīvnieku veselības un vides zinātniskais institūts "BIOR" (turpmāk – institūts).

48. Institūts atbalsta programmu izvērtē saskaņā ar Regulas 2017/40 9. panta 2. punktu un Regulas 2017/39 8. panta 2. punktu, izmantojot šo noteikumu 9. pielikumā noteikto aptaujas veidlapu un nodrošinot, ka izvērtējumā, tiek izmantoti tikai ticami un objektīvi dati, pamatojoties uz zinātnisko metodoloģiju.

49. Institūts atbalsta programmas izvērtējumā norāda:

49.1. to izglītības iestāžu veidus, kuras piedalās atbalsta programmā, un to norādītos iemeslus dalībai atbalsta programmā;

49.2. kāda veida papildu izglītojošie un publicitātes pasākumi tika īstenoti;

49.3. kāda ir atbalsta programmas ietekme uz:

49.3.1. izglītojamo informētību par lauksaimniecību un pārtikas ražošanu, tostarp par sezonai un reģionam raksturīgiem produktiem, par videi draudzīgām lauksaimnieciskās ražošanas metodēm, un par cīņu pret pārtikas izšķērdēšanu;

49.3.2. izglītojamo ēšanas paradumiem;

49.3.3. augļu, dārzeņu un piena patēriņu izglītojamo un viņu ģimenes locekļu vidū;

49.3.4. izglītojamo un viņu ģimenes locekļu informētību par veselīgu uzturu, tostarp par augļu, dārzeņu un piena nozīmi ikdienas uzturā, kā arī par veselīgu uzturu kā veselīga dzīvesveida sastāvdaļu;

49.4. kāds ir izglītības iestāžu vadības, pedagogu, izglītojamo un viņu ģimenes locekļu novērtējums par papildus izglītojošiem un publicitātes pasākumiem;

49.5. ģimenes locekļu viedokli par iespējamu daļēju produktu izmaksu segšanu;

49.6. izglītības iestāžu vadības, pedagogu, izglītojamo un viņu ģimenes locekļu ierosinājumus atbalsta programmas pilnveidošanai;

49.7. atbalsta programmas īstenošanas rezultatīvos rādītājus pa administratīvajām teritorijām.

50. Institūts līdz 2021. gada 1. oktobrim iesniedz Lauku atbalsta dienestā atbalsta programmas izvērtējuma plānu un tā tāmi, bet līdz 2023. gada 1. janvārim – atbalsta programmas izvērtējumu un atbalsta iesniegumu par programmas izvērtējumu (8. pielikums), tam pievienojot izvērtējuma tāmi un darījumu apliecinošos dokumentus. Lauku atbalsta dienests mēneša laikā pēc šo dokumentu saņemšanas tos izvērtē un iesniedz komisijā apstiprināšanai.

51. Komisija trīs nedēļu laikā pēc šo noteikumu 50. punktā minēto dokumentu saņemšanas pieņem lēmumu par to apstiprināšanu vai noraidīšanu un par to informē Lauku atbalsta dienestu.

52. Lauku atbalsta dienests pēc lēmuma pieņemšanas par šo noteikumu 50. punktā minētā atbalsta iesnieguma un tam pievienoto dokumentu apstiprināšanu, Regulas 2017/39 5. panta 3. punktā noteiktajā termiņā sedz ar programmas izvērtējumu saistītās izmaksas atbilstoši komisijas saskaņotajai tāmei, ievērojot arī Regulas Nr. 1370/2013 5. panta 2. punktā noteikto.

53. Institūts piecus gadus pēc atbalsta saņemšanas glabā šo noteikumu 50. punktā minētos dokumentus vai to atvasinājumus un pēc pieprasījuma tos uzrāda Lauku atbalsta dienestam.

54. Tiesības uz papildu izglītojošo pasākumu un publicitātes pasākumos radīto intelektuālo īpašumu pieder Zemkopības ministrijai.

55. Lauku atbalsta dienests Eiropas Komisijai sniedz Regulas 2017/39 8. panta 1. un 2. punktā, kā arī 10. panta 7. punktā minēto informāciju.

56. Zemkopības ministrija izstrādā un Eiropas Komisijā iesniedz Regulas 2017/40 2. panta 3. punktā minēto stratēģiju un Regulas 2017/39 3. pantā minēto pieteikumu Eiropas Savienības atbalstam.

57. Lauku atbalsta dienests veic Regulas 2017/39 8. panta 1. punktā un Regulas 2017/40 9. pantā minēto uzraudzību, un iesniedz Eiropas Komisijā Regulas 2017/39 8. panta 2. punktā minēto novērtējuma ziņojumu.

**VI. Noslēguma jautājumi**

58. Atzīt par spēku zaudējušiem:

58.1. Ministru kabineta 2015. gada 8. septembra noteikumus Nr. 519 “Kārtība, kādā piešķir, administrē un uzrauga valsts un Eiropas Savienības atbalstu augļu un dārzeņu piegādei skolēniem vispārējās izglītības iestādēs” (Latvijas Vēstnesis, 2015, 182., 220. nr.; 2016, 204. nr.);

58.2. Ministru kabineta 2015. gada 8. septembra noteikumus Nr. 521 “Valsts un Eiropas Savienības atbalsta piešķiršanas, administrēšanas un uzraudzības kārtība piena produktu piegādei izglītojamiem vispārējās izglītības iestādēs” (Latvijas Vēstnesis, 2015, 184. nr.; 2016, 239. nr.).

59. Iesniegumus atbalsta saņemšanai par piena piegādi izglītības iestādēm 2016./2017. mācību gadā administrē atbilstoši normatīvajiem aktiem, kas bija spēkā, kad produkti tika izdalīti.

60. Šo noteikumu 30. un 31. punkta piemērošanai 2017./2018. mācību gadā Lauku atbalsta dienests var izmantot plakātus, kas izgatavoti saskaņā ar šo noteikumu 58.1. un 58.2. apakšpunktā minētajiem normatīvajiem aktiem.

61. Šo noteikumu 6. punktu piemēro no 2018. gada 1. janvāra.

62. Šo noteikumu 18. punktu nepiemēro 2017./2018. mācību gadā.

63. Lauku atbalsta dienests līdz 2017. gada 25. augustam savā tīmekļvietnē publicē:

63.1. to ražotāju sarakstu, kas piegādāja izglītības iestādēm augļus un dārzeņus, kā arī pienu 2016./2017. mācību gadā;

63.2. Izglītības un zinātnes ministrijas iesniegtu to izglītības iestāžu sarakstu, kas 2016./2017. mācību gadā nodrošināja pirmsskolas un 1.–9. klases izglītību, norādot izglītojamo skaitu pa izglītības līmeņiem;

63.3. apstiprināto atbalsta pretendentu sarakstu par 2016./2017. mācību gadu;

63.4. vienam izglītojamam paredzēto finansējumu 2017./2018. mācību gadā.

Ministru prezidents Māris Kučinskis

Zemkopības ministrs Jānis Dūklavs